Výzva na podávanie návrhov kandidátov na členov výkonnej rady Slovenskej akreditačnej agentúry pre vysoké školstvo

Ministerstvo školstva, vedy, výskumu a športu Slovenskej republiky (ďalej len „ministerstvo“) podľa § 7 ods. 7 zákona č. 269/2018 o zabezpečovaní kvality vysokoškolského vzdelávania a o zmene a doplnení zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon“) zverejňuje **výzvu na podávanie návrhov kandidátov na dvoch členov výkonnej rady Slovenskej akreditačnej agentúry pre vysoké školstvo** (ďalej len „agentúra“)**.**

Podľa § 7 ods. 1 zákona má výkonná rada agentúry deväť členov, vrátane predsedu a podpredsedu výkonnej rady, ktorých vymenúva minister školstva, vedy, výskumu a športu Slovenskej republiky (ďalej len „minister“). Táto výzva sa nevzťahuje na výberové konanie na predsedu výkonnej rady agentúry.

Podľa § 38 ods. 9 zákona boli po prvom vymenovaní členov výkonnej rady spomedzi členov výkonnej rady žrebom určení dvaja členovia, ktorých funkčné obdobie je štyri roky. Zverejnená výzva je určená na podávanie návrhov kandidátov na obsadenie funkcie členov výkonnej rady agentúry, ktorých funkčné obdobie je štyri roky a uplynie 14. 3. 2023.

Podľa § 7 ods. 1 zákona nominujú Rada vysokých škôl a Študentská rada vysokých škôl dvoch členov výkonnej rady. Keďže členovia výkonnej rady agentúry, ktorých funkčné obdobie skončí 14. 3. 2023 boli nominantmi uvedených reprezentácií vysokých škôl, podávajú po jednom návrhu na členov výkonnej rady agentúry **Rada vysokých škôl a Študentská rada vysokých škôl**. Súčasťou podaného návrhu musí byť aj odôvodnenie návrhu, ktoré ministerstvo zverejňuje na svojom webovom sídle. Kandidáti na členov výkonnej rady by mali byť medzinárodne uznávanými odborníkmi v oblasti ich pôsobenia.

Požiadavky na členov výkonnej rady
V zmysle § 7 ods. 5 a 6 zákona za člena výkonnej rady možno vymenovať fyzickú osobu, ktorá
a) je bezúhonná,
b) má spôsobilosť na právne úkony v plnom rozsahu,
c) má vysokoškolské vzdelanie tretieho stupňa a
d) pôsobí v čase podania návrhu na vymenovanie alebo pôsobila počas predchádzajúcich 15 rokov najmenej

1. päť rokov vo funkcii profesora na vysokej škole so sídlom na území Slovenskej republiky,
2. päť rokov vo funkcii profesora alebo v obdobnej funkcii na vysokej škole so sídlom mimo územia Slovenskej republiky,
3. päť rokov ako výskumný pracovník s vedeckou hodnosťou „doktor vied“,
4. päť rokov ako riadiaci výskumný pracovník v odbornej, vedeckej alebo v umeleckej inštitúcii v zahraničí,
5. desať rokov ako samostatný umelecký pracovník v odbornej, vedeckej alebo v umeleckej inštitúcii v zahraničí,
6. desať rokov ako akademický zamestnanec vysokej školy so sídlom mimo územia Slovenskej republiky alebo
7. desať rokov v riadení v právnickej osobe;

Funkcie nezlučiteľné s funkciou člena výkonnej rady

Funkcia člena výkonnej rady agentúry je podľa § 13 zákona nezlučiteľná s funkciou:
a) rektora a prorektora; to platí, aj ak ide o osobu poverenú výkonom funkcie rektora,

b) štatutárneho orgánu súkromnej vysokej školy,

c) člena správnej rady verejnej vysokej školy alebo člena správnej rady súkromnej vysokej školy,

d) člena vedeckej rady vysokej školy, umeleckej rady vysokej školy alebo vedeckej a umeleckej rady vysokej školy (ďalej len „vedecká rada vysokej školy“) alebo kolektívneho orgánu fakulty, v ktorého pôsobnosti je habilitačné konanie,

e) dekana; to platí, aj ak ide o osobu poverenú výkonom funkcie dekana,

f) vedúceho súčasti vysokej školy,

g) kvestora,

h) vedúceho zamestnanca vysokej školy, vedúceho zamestnanca fakulty,

i) prezidenta Slovenskej republiky,

j) poslanca Národnej rady Slovenskej republiky, poslanca Európskeho parlamentu, poslanca zastupiteľstva samosprávneho kraja, poslanca zastupiteľstva obce alebo poslanca miestneho zastupiteľstva,

k) člena vlády Slovenskej republiky (ďalej len „vláda“),

l) štátneho tajomníka,

m) generálneho tajomníka služobného úradu,

n) predsedu samosprávneho kraja, starostu obce alebo starostu mestskej časti,

o) predsedu, vedúceho alebo riaditeľa ústredného orgánu štátnej správy alebo orgánu štátnej správy,

p) prokurátora, sudcu alebo sudcu Ústavného súdu Slovenskej republiky alebo

q) predsedu Slovenskej akadémie vied alebo člena jej predsedníctva.

**Podľa § 13 ods. 4 zákona je člen výkonnej rady povinný najneskôr v deň vymenovania do funkcie skončiť výkon inej funkcie alebo činnosti, ktorá je nezlučiteľná s funkciou člena výkonnej rady. Člen výkonnej rady je povinný do 30 dní po svojom vymenovaní písomne oznámiť ministrovi, že spĺňa podmienky nezlučiteľnosti svojej funkcie.**
Funkčné obdobie člena výkonnej rady

Podľa § 7 ods. 9 zákona je funkčné obdobie člena výkonnej rady šesť rokov. Tá istá osoba môže vykonávať funkciu člena výkonnej rady najviac dve funkčné obdobia.

Podávanie návrhov

Návrhy kandidátov na členov výkonnej rady sa podávajú ministrovi na adresu: Ministerstvo školstva, vedy, výskumu a športu Slovenskej republiky, Stromová 1, 813 30 Bratislava 1. K návrhu sa prikladá písomný súhlas navrhovaného kandidáta s podaním návrhu podľa § 14 ods. 5 zákona a doklady preukazujúce splnenie požiadaviek na členov výkonnej rady navrhovaným kandidátom podľa § 7 ods. 5 zákona.

Za bezúhonného sa podľa § 16 ods. 4 zákona považuje ten, kto nebol právoplatne odsúdený za úmyselný trestný čin a ten, koho odsúdenie bolo zahladené. Bezúhonnosť sa preukazuje výpisom z registra trestov. Ten, kto sa v posledných troch rokoch zdržiaval viac ako 90 dní počas šiestich po sebe nasledujúcich mesiacov mimo územia členských štátov Európskej únie, podáva aj výpis z registra trestov štátu, v ktorom sa počas tohto času zdržiaval. Ak príslušné orgány tretích štátov taký doklad nevydávajú, výpis z registra trestov takého štátu sa nahrádza obdobným dokladom vydaným príslušným orgánom nie starším ako tri mesiace.

Na účel preukázania bezúhonnosti kandidát na vymenovanie za člena výkonnej rady poskytne ministerstvu údaje potrebné na vyžiadanie výpisu z registra trestov:

* Meno
* Priezvisko
* Rodné priezvisko
* Rodné číslo
* Číslo občianskeho preukazu alebo cestovného pasu
* Dátum narodenia uchádzača
* Miesto narodenia uchádzača
* Okres narodenia v SR alebo štát narodenia
* Štátne občianstvo
* Trvalé bydlisko (štát, obec, PSČ, ulica, súpisné / orientačné číslo)
* Údaje o rodičoch uchádzača
	+ Meno otca
	+ Priezvisko otca
	+ Meno matky
	+ Priezvisko matky
	+ Rodné priezvisko matky​

Lehota na podávanie návrhov
Podľa § 7 ods. 7 zákona je možné podávať návrhy  na základe tejto výzvy do **13. februára 2023**.